《次干寿道陪曹许二丞山行》
元代·龚璛

西郊凛风快冬晴，南州落木先春荣。骅骝并辔来幽并，天上丞弼山中行。

山如削华水环瀛，观山玩水宽作程。海鸥忽来立虚明，翛然更觉富贵轻。

路傍初植析羽旌，道从肯令僧定惊。涵空俯瞰吴王泾，当时射越飞鹘鸣。

入贡施女如娇莺，亡国不在黄池兵。吁嗟斯人为物灵，岂随血肉同腐腥。

故有戒心无放情，尔培尔栽覆尔倾。姑苏范公自高平，庆历执政用六经。

是能才全德不形，一代治化非难成。二公酌泉倚云屏，古今事业相峥嵘。

栋梁松柏森森青，忠烈寺下谁将迎。有客新列慈恩名，何假禅悦谈无生。

促坐参语酒未冷，焉得閒日留双清。归途寥旷嵯峨城，林薄万籁皆琴筝。

洞庭慑伏波涛声，英雄废台呼旧鹰。鱼龙末技不敢呈，惟见夕照寒烟横。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。